Document ID: 32009D0492

KOMISSION PÄÄTÖS,
tehty 22 päivänä kesäkuuta 2009,
yhteisön rahoitusosuudesta rahastoon 911100MTF/INT/003/EEC (TFEU 970089129) suu- ja sorkkataudin torjunnan edistämiseksi yhteisön ulkopuolella
(2009/492/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 13 artiklan,
sekä katsoo seuraavaa:
(1)
Päätöksessä 90/424/ETY säädetään menettelystä, jota käytetään myönnettäessä yhteisön rahoitusta yksittäisiin eläinlääkinnällisiin toimiin. Nämä toimet sisältävät suu- ja sorkkataudin torjunnan. Kyseisessä päätöksessä säädetään, että kaikkiin yhteisön päättämiin toimiin suu- ja sorkkataudin torjunnan edistämiseksi yhteisön ulkopuolella, erityisesti vaarassa olevien yhteisön alueiden suojelemiseksi, voidaan myöntää yhteisön rahoitusta.
(2)
Sekä yhteisössä että sen naapurimaissa 1950-luvun lopussa esiintyneiden laajojen suu- ja sorkkatautiepidemioiden vuoksi Yhdistyneiden Kansakuntien elintarvike- ja maatalousjärjestön (FAO) yhteyteen perustettiin suu- ja sorkkataudin vastainen Euroopan toimikunta (EUFMD).
(3)
Suu- ja sorkkataudin ulkoperäisten kantojen Eurooppaan kulkeutumisen vaaran kasvettua 1960-luvulla suu- ja sorkkataudin vastaisen Euroopan toimikunnan jäsenvaltioita kehotettiin perustamaan rahasto Balkanilla, joka oli taudin pääasiallinen kulkeutumisväylä, toteutettavia kiireellisiä toimenpiteitä varten. Tämä rahasto jaettiin myöhemmin yhteisön silloisten jäsenvaltioiden ylläpitämäksi rahastoksi 911100MTF/003/EEC ja niiden suu- ja sorkkataudin vastaisen Euroopan toimikunnan jäsenvaltioiden, jotka eivät tuolloin kuuluneet tai eivät vieläkään kuulu yhteisöön, ylläpitämäksi rahastoksi 909700MTF/004/MUL.
(4)
Neuvoston direktiivin 90/423/ETY (2) 4 artiklassa säädetään suu- ja sorkkatautia ehkäisevien rokotusten lopettamisesta koko yhteisön alueella vuonna 1991.
(5)
Yhteisön toimenpiteistä suu- ja sorkkataudin torjumiseksi 29 päivänä syyskuuta 2003 annetulla neuvoston direktiivillä 2003/85/EY (3) vahvistettiin ehkäisevien rokotusten kieltäminen mutta laajennettiin mahdollisuutta käyttää suu- ja sorkkataudin vastaisia hätärokotuksia.
(6)
Vuoden 1992 jälkeen ilmoitettujen suu- ja sorkkatautitapausten suuri määrä erityisesti sellaisten kolmansien maiden vieressä sijaitsevilla yhteisön alueilla, joissa suu- ja sorkkatautia esiintyy paikallisesti, sekä laaja epidemia tietyissä jäsenvaltioissa vuonna 2001 edellyttävät laaja-alaista taudista tiedottamista ja korkeaa valmiusastetta sekä kansainvälistä yhteistyötä.
(7)
Lisäksi jäsenvaltioiden naapurimaissa on viime vuosina todettu tautiesiintymiä ja joissakin tapauksissa vakavia epidemioita, jotka voivat uhata virukselle alttiiden kotieläinten terveydentilaa yhteisössä.
(8)
Viruksen uusien topotyyppien ilmaantumisen ja torjuntatoimenpiteiden alueellisen heikentymisen vuoksi yhteisö rahoitti tiiviissä yhteistyössä EUFMD:n kanssa rahastosta 911100MTF/003/EEC hätärokotuskampanjoita Turkissa ja Etelä-Kaukasiassa.
(9)
Yhteisö ja Yhdistyneet Kansakunnat tekivät 29 päivänä huhtikuuta 2003 taloudellisen ja hallinnollisen puitesopimuksen, joka mahdollisti Euroopan yhteisöjen komission ja Yhdistyneiden Kansakuntien elintarvike- ja maatalousjärjestön välisen sopimuksen, joka allekirjoitettiin 17 päivänä heinäkuuta 2003.
(10)
Yhteisön yhteistyöstä elintarvike- ja maatalousjärjestön kanssa erityisesti suu- ja sorkkataudin vastaisen Euroopan toimikunnan toimenpiteiden osalta 13 päivänä kesäkuuta 2005 tehdyn komission päätöksen 2005/436/EY (4) mukaisesti komissio teki EY:n rahoittamaa ja FAO:n suu- ja sorkkataudin vastaisen Euroopan toimikunnan toteuttamaa pysyvää toimintaa koskevan täytäntöönpanosopimuksen MTF/INT/003/EEC911100 (TFEU970089129), joka allekirjoitettiin 1 päivänä syyskuuta 2005 ja jota toteutettiin 1 päivästä tammikuuta 200531 päivään joulukuuta 2008.
(11)
On aiheellista uusia kyseinen täytäntöönpanosopimus ja vahvistaa yhteisön rahoitusosuus rahastoon 911100MTF/INT/003/EEC.
(12)
Ottaen huomioon Euroopan unionin viimeisimmät laajentumiset vuosina 2004 ja 2007 on aiheellista vahvistaa yhteisön rahoitusosuudeksi neljän vuoden ajaksi enintään 8 000 000 euroa. Rahaston vuoden 2009 talousarvion olisi muodostuttava rahastolla 31 päivänä joulukuuta 2008 olleista varoista sekä yhteisön osuudesta ja oltava kahta miljoonaa euroa vastaava määrä Yhdysvaltain dollareina. Myöhemmin varoja olisi täydennettävä vuotuisilla siirroilla.
(13)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON PÄÄTTÄNYT SEURAAVAA:
1 artikla
1. Rahaston 911100MTF/INT/003/EEC (TFEU 970089129), jäljempänä ’rahasto’, varoiksi 31 päivänä joulukuuta 2008 vahvistetaan 677 855 euroa.
2. Yhteisön rahoitusosuudeksi rahastoon vahvistetaan neljän vuoden ajaksi 1 päivästä tammikuuta 2009 alkaen enintään 8 000 000 euroa.
3. Edellä 2 kohdassa tarkoitetun määrän ensimmäinen erä vuodeksi 2009 koostuu
a)
1 kohdassa tarkoitetuista varoista,
b)
yhteisön rahoitusosuudesta, joka on tarpeen rahaston varojen määrän kasvattamiseksi 2 000 000 euroa vastaavaksi määräksi Yhdysvaltain dollareina.
4. Rahastolle vuosina 2009, 2010, 2011 ja 2012 aiheutuneet menot korvataan yhteisön vuotuisilla osuuksilla, jotka suoritetaan vuosina 2010, 2011, 2012 ja 2013. Kyseisten rahoitusosuuksien maksaminen edellyttää kuitenkin, että tarvittavat varat ovat käytettävissä yhteisön talousarviossa.
5. Edellä 4 kohdassa tarkoitettu yhteisön vuotuinen rahoitusosuus perustuu suu- ja sorkkataudin vastaisen Euroopan toimikunnan (EUFMD) joko sen hallintokomitean vuosikokousta tai sen kaksi kertaa vuodessa järjestettävää yleiskokousta varten laatimaan rahoituskertomukseen sekä sitä tukeviin yksityiskohtaisiin tietoihin elintarvike- ja maatalousjärjestön (FAO) sääntöjen mukaisesti.
2 artikla
1. Komissio ja FAO tekevät täytäntöönpanosopimuksen rahaston käytöstä ja toiminnasta neljän vuoden ajaksi 1 päivästä tammikuuta 2009 alkaen.
2. Komissio ja EUFMD hoitavat rahastoa yhdessä 1 kohdassa tarkoitetun täytäntöönpanosopimuksen mukaisesti.
Tehty Brysselissä 22 päivänä kesäkuuta 2009.

Labels: 11
5
0
6
15